Fondsinsameling vir meisie wat deur wasbeer aangeval isDie vier maande oue Journi Black, wat deur ‘n wasbeer aangeval is (Foto: CBS3) Verskeie persone het ŉ finansiële bydrae gelewer vir ŉ vier maande oue baba wat deur ŉ wasbeer aangeval is. Maroela Media het vroeër berig die aanval het verlede Woensdag in haar ouerhuis in Philadelphia, VSA, plaasgevind. Goedhartige persone het reeds meer as $1 000 geskenk aan die skarefinansieringswebwerf GoFundMe om Journi Black se gesin te help om ŉ nuwe huis te kry waar hulle kan bly. Die stad het ŉ soneringsoortreding uitgereik vir die eienaar van die eiendom waar die gesin gebly het, en het die eienaar beveel om die gebreekte vensters en beskadigde mure reg te maak om te verhoed dat enige ander wilde diere die perseel betree. Ashley Rodgers, die ma van die dogtertjie, het gesê sy het hul sesjarige seun na die badkamer geneem terwyl Journi op ŉ bed gelê en slaap het. Toe sy terugkeer, het Journi geskree en haar gesig het gebloei. Volgens Rodgers het die wasbeer die dogtertjie oor die vloer gesleep. “Ons het geluide op die boonste verdieping gehoor en toe gesien hoe ŉ wasbeer by die trappe afhardloop,” het sy verduidelik. Die baba is na ŉ hospitaal geneem en sy moes meer as 60 steke en ŉ inspuiting teen hondsdolheid kry. Sy is besig om aan te sterk, en dokters sê haar oë is nie beskadig nie.